**ΚΑΝΟΝΙΣΜΟΣ ΠΑΡΑΧΩΡΗΣΗΣ ΧΩΡΩΝ ΤΗΣ ΒΙΛΑΣ ΚΑΖΟΥΛΗ ΙΔΙΟΚΤΗΣΙΑΣ ΤΟΥ ΠΡΑΣΙΝΟΥ ΤΑΜΕΙΟΥ ΠΡΟΣ ΤΡΙΤΟΥΣ ΓΙΑ ΕΚΔΗΛΩΣΕΙΣ**

(Βάσει της υπ’ αριθμ. 170.4/2020 απόφασης του ΔΣ του Πράσινου Ταμείου, κατόπιν τροποποίησής του με την υπ’ αριθμ. 239.2/2022 απόφαση του ΔΣ του Πράσινου Ταμείου)

**Άρθρο 1  
ΣΚΟΠΟΣ**

Σκοπός του παρόντος κανονισμού́ είναι να εξειδικεύσει τους κανόνες σχετικά́ με: (**α.**) την δυνατότητα του Ν.Π.Δ.Δ. με την επωνυμία «Πράσινο Ταμείο» να παραχωρεί για ορισμένο χρόνο σε φυσικά και νομικά πρόσωπα χώρους ιδιοκτησίας του στην Βίλα Καζούλη, (**β.**) την διενέργεια εκδηλώσεων στους εν λόγω χώρους, και (**γ.**) την επισκεψιμότητα της Βίλας Καζούλη από το κοινό.

**Άρθρο 2  
ΑΝΤΙΚΕΙΜΕΝΟ ΠΑΡΑΧΩΡΗΣΗΣ ΚΑΙ ΕΠΙΣΚΕΨΙΜΟΤΗΤΑΣ**

1. Κατόπιν προηγούμενης συνεννόησης, η Βίλα Καζούλη και ο περιβάλλων χώρος μπορεί να διατεθεί για επίσκεψη-περιήγηση.

2. Κατόπιν εξέτασης σχετικού αιτήματος, μπορούν να παραχωρηθούν οι εξής χώροι της Βίλας Καζούλη:

α) η αίθουσα εκδηλώσεων στον κάτω όροφο του κτιρίου

β) το φουαγιέ του κάτω ορόφου (όπου και με αποκλειστική ευθύνη του διοργανωτή παρέχεται η δυνατότητα φιλοξενίας catering),

γ) το φουαγιέ της κεντρικής εισόδου του κτιρίου.

δ) ο περιβάλλων χώρος του κτιρίου (κήπος),

3. Δυνατότητα χρήσης του υπόγειου πάρκινγκ της Βίλας Καζούλη υπάρχει μόνο σε περίπτωση που ο διοργανωτής της εκδήλωσης θα αναλάβει την επίβλεψη του πάρκινγκ, διαθέτοντας δικό του προσωπικό ασφαλείας από την έναρξη έως και την λήξη κάθε εκδήλωσης.

**Άρθρο 3  
ΔΙΑΔΙΚΑΣΙΑ ΠΑΡΑΧΩΡΗΣΗΣ**

1. Ο ενδιαφερόμενος φορέας υποβάλει στην ηλεκτρονική διεύθυνση [events@prasinotameio.gr](mailto:events@prasinotameio.gr), συμπληρωμένη αίτηση με υπογραφή και σφραγίδα για παραχώρηση του χώρου το αργότερο 30 ημέρες πριν την επιθυμητή ημερομηνία διεξαγωγής της εκδήλωσης. Το έντυπο της αίτησης, καθώς και σχέδιο άδειας παραχώρησης είναι διαθέσιμα στην ιστοσελίδα του Πράσινου Ταμείου [www.prasinotameio.gr](http://www.prasinotameio.gr).

2. Το αίτημα εξετάζεται υπηρεσιακά με ευθύνη του Διευθυντή του Πράσινου Ταμείου ο οποίος εισηγείται σχετικώς στο Διοικητικό Συμβούλιο του Πράσινου Ταμείου. Στην εισήγησή του ο Διευθυντής περιλαμβάνει κατ’ ελάχιστο: τον σκοπό του αιτούντος φορέα (εάν είναι νομικό πρόσωπο), τις σχέσεις του με το Πράσινο Ταμείο (π.χ. εάν είναι δικαιούχος κάποιου χρηματοδοτικού προγράμματος ή εάν έχει λάβει στο παρελθόν χρηματοδότηση από το ΠΤ), τους ζητούμενους χώρους, την διάρκεια της παραχώρησης, τον -κατ’ εκτίμησή του- αριθμό των χρηστών που ενδέχεται να φιλοξενηθούν στις εγκαταστάσεις του ΠΤ στο πλαίσιο της παραχώρησης, τα στοιχεία επικοινωνίας εκείνου που προτείνεται από τον αιτούντα ως υπεύθυνος της εκδήλωσης, καθώς και το προτεινόμενο ύψος παραβόλου σύμφωνα με τις διατάξεις του παρόντος. Εφόσον το αίτημα εγκριθεί, το Διοικητικό Συμβούλιο στην απόφασή του προσδιορίζει τον υπεύθυνο κάθε εκδήλωσης, το ποσό παραβόλου και τις λεπτομέρειες καταβολής του (π.χ. προθεσμίες πληρωμής παραβόλου και έκδοσης άδειας παραχώρησης, τραπεζικός λογαριασμός) σύμφωνα με την παράγραφο 3 του παρόντος άρθρου. Σε κάθε περίπτωση, ο Διευθυντής του Πράσινου Ταμείου ενημερώνει τον αιτούντα για την απόφαση του Διοικητικού Συμβουλίου, για την εντεύθεν διοικητική διαδικασία (π.χ. ενημέρωση για τον τραπεζικό λογαριασμό του Πράσινου Ταμείου όπου πρέπει να καταβληθεί το παράβολο, ενημέρωση για τόπο και χρόνο υπογραφής της άδειας παραχώρησης χώρου), καθώς και για τις προϋποθέσεις για την χρήση των παραχωρούμενων χώρων (π.χ. όροι χρήσης των παραχωρούμενων χώρων, καθήκον ορισμού υπευθύνου για κάθε εκδήλωση, τυχόν υποχρέωση εξασφάλισης προσωπικού φύλαξης ή εξυπηρέτησης του κοινού, χώροι όπου απαγορεύεται απολύτως η πρόσβαση, καθήκον γνωστοποίησης στο ΠΤ των στοιχείων των μελών του αιτούντος φορέα που θα μετέχουν σε κάθε εκδήλωση, κλπ).

3. Για την κάλυψη των λειτουργικών εξόδων του Πράσινου Ταμείου από την χρήση των παραχωρούμενων χώρων της Βίλας Καζούλη ο αιτών καταβάλλει αναλογικό παράβολο ύψους πεντακοσίων (500) ευρώ ημερησίως. Το ύψος του ως άνω παράβολου δε μπορεί να είναι ανώτερο των δυο χιλιάδων πεντακοσίων ευρώ (2.500) ευρώ. Το παράβολο καταβάλλεται μετά την έκδοση της οικείας εγκριτικής απόφασης του Διοικητικού Συμβουλίου, τουλάχιστον πέντε (5) ημέρες πριν την διεξαγωγή της εκδήλωσης, και πάντως πριν την υπογραφή της άδειας παραχώρησης της παραγράφου 4 του παρόντος άρθρου.

4. Η άδεια παραχώρησης υπογράφεται από τον Πρόεδρο του Πράσινου Ταμείου το αργότερο τρεις (3) ημέρες πριν τη διεξαγωγή της εκδήλωσης και συνυπογράφεται από εκείνον που ορίζεται ως υπεύθυνος για την εκδήλωση.

5. Μετά την πραγματοποίηση της εκδήλωσης, η υπηρεσία του Πράσινου Ταμείου ελέγχει αν τηρήθηκαν οι όροι της παραχώρησης. Στην περίπτωση ζημιών ή άλλων διαπιστωθέντων προβλημάτων προβαίνει στην καταγραφή τους και στην αποστολή σχετικού εγγράφου στον διοργανωτή/υπεύθυνο της εκδήλωσης, ώστε ο φορέας της εκδήλωσης να μεριμνήσει για όλες τις απαραίτητες ενέργειες προς αποκατάσταση των ζημιών εντός επτά (7) ημερών από τη λήψη του σχετικού εγγράφου. Σε περίπτωση μη λήψης των απαραίτητων μέτρων αποκατάστασης το Πράσινο Ταμείο προβαίνει σε όλες τις νόμιμες δικαστικές και εξώδικες ενέργειες προκειμένου να υποχρεωθεί ο φορέας της εκδήλωσης να αποκαταστήσει τη ζημία.

6. Στο Πράσινο Ταμείο τηρείται σχετικό αρχείο απολογισμού για τις πραγματοποιηθείσες εκδηλώσεις. Σε περίπτωση διαπίστωσης προβλημάτων (πρόκληση ζημιών, μη τήρηση όρων της άδειας παραχώρησης, κλπ), το γεγονός αυτό λαμβάνεται υπόψη κατά την εξέταση μελλοντικών αιτημάτων που υποβάλλει ο ίδιος φορέας.

**Άρθρο 4  
ΟΡΟΙ ΠΑΡΑΧΩΡΗΣΗΣ ΧΩΡΩΝ ΤΟΥ ΠΡΑΣΙΝΟΥ ΤΑΜΕΙΟΥ**

1. Κάθε εκδήλωση που διοργανώνεται στο πλαίσιο παραχώρησης της Βίλας Καζούλη πρέπει να σέβεται το ιδιαίτερο προστατευτικό καθεστώς που διέπει τόσο το κτίριο όσο και τον περιβάλλοντα χώρο των εγκαταστάσεων του Πράσινου Ταμείου και να προάγει σκοπούς συνδεόμενους με την αποστολή του Πράσινου Ταμείου, ή πάντως να προάγει σκοπούς επιστημονικούς, καλλιτεχνικούς ή φιλανθρωπικούς.

2. Ο φορέας της εκδήλωσης υποχρεούται να διαθέτει για την υποδοχή του κοινού και την επίβλεψη της εκδήλωσης στους χώρους της Βίλας Καζούλη 2 έως 5 άτομα (αναλόγως του μεγέθους και των αναγκών της εκδήλωσης), τα στοιχεία των οποίων θα γνωστοποιούνται στον Υπεύθυνο Επικοινωνίας του Πράσινου Ταμείου.

3. Οι χώροι της Βίλας Καζούλη που έχουν παραχωρηθεί στον διοργανωτή για χρήση θα επιστρέφονται στη διοίκηση του Πράσινου Ταμείου το αργότερο μέχρι την ώρα λήξης της εκδήλωσης. Η αποκατάσταση του χώρου από τον φορέα της εκδήλωσης θα πρέπει να έχει ολοκληρωθεί εντός μίας ώρας από τη λήξη της εκδήλωσης.

4. Το Πράσινο Ταμείο δεν ευθύνεται για πραγματικά ελαττώματα ή ελλείψεις των χώρων που παραχωρεί προς χρήση, ούτε για απώλειες, βλάβες ή φθορές υλικών που εισάγονται στους παραχωρηθέντες χώρους.

5. Οι διοργανωτές κάθε εκδήλωσης φέρουν την αποκλειστική ευθύνη τόσο έναντι του Πράσινου Ταμείου όσο και έναντι του -φιλοξενούμενου στην Βίλα Καζούλη- κοινού για κάθε ατύχημα που τυχόν προκαλείται κατά την διάρκεια κάθε παραχώρησης. Το Πράσινο Ταμείο δεν υπέχει οποιαδήποτε ευθύνη.

**Άρθρο 5  
Πλαίσιο επισκέψεων από σχολικές ομάδες**

Πέραν της χορήγησης άδειας παραχώρησης για χρήση των χώρων της Βίλας Καζούλη, παρέχεται επιπλέον η δυνατότητα δωρεάν ξενάγησης-επίσκεψης της Βίλας Καζούλη από ομάδες μαθητών/σπουδαστών ηλικίας 11 ετών και άνω κατόπιν υποβολής σχετικής αίτησης που είναι διαθέσιμη στην ιστοσελίδα του Πράσινου Ταμείου. Προϋπόθεση για την επίσκεψη είναι να παρίστανται τουλάχιστον δύο συνοδοί ανά ομάδα επισκεπτών από το οικείο σχολείο/εκπαιδευτικό ίδρυμα. Τα ονόματα και τα στοιχεία των συνοδών θα αναγράφονται στην αίτηση. Οι συνοδοί φέρουν την πλήρη εποπτεία και ευθύνη για τους επισκέπτες που συνοδεύουν όσο αυτοί βρίσκονται στους χώρους του Πράσινου Ταμείου. Το σχολείο/εκπαιδευτικό ίδρυμα που διοργανώνει κάθε εκδήλωση φέρει την αποκλειστική ευθύνη τόσο έναντι του Πράσινου Ταμείου όσο και έναντι των επισκεπτών μαθητών και συνοδών για κάθε ατύχημα που προκαλείται κατά την διάρκεια κάθε επίσκεψης. Το Πράσινο Ταμείο δεν υπέχει οποιαδήποτε ευθύνη, για κάθε ατύχημα που τυχόν προκαλείται κατά τη διάρκεια της επίσκεψης.

**Άρθρο 6  
Περιορισμοί – Απαγορεύσεις**

1. Ο Υπεύθυνος Επικοινωνίας του Πράσινου Ταμείου δικαιούται να ελέγχει οποτεδήποτε την τήρηση των όρων της άδειας παραχώρησης/επίσκεψης. Η παραχώρηση χρήσης συνοδεύεται από τις ακόλουθες απαγορεύσεις. Απαγορεύεται:

α) Η χρήση χώρων που δεν έχουν διατεθεί,

β) Η μεταβολή της διαρρύθμισης των χώρων άνευ αδείας,

γ) Η χρήση για λόγους διαφορετικούς από εκείνους που αναφέρονται στην αίτηση και την υπογραφεία άδεια παραχώρησης,

δ) Η επικόλληση αφισών ή αυτοκόλλητων και η ανάρτηση ή στερέωση αντικειμένων με καρφιά σε οποιονδήποτε χώρο,

ε) Η τοποθέτηση διαφημίσεων,

στ) Η περαιτέρω παραχώρηση των διατιθεμένων χώρων (ολική ή μερική) ή η δωρεάν διάθεση σε τρίτους.

2. Οι φορείς εκδήλωσης/επίσκεψης είναι υποχρεωμένοι να αποκαταστήσουν κάθε ζημιά που προκλήθηκε κατά́ την διάρκεια της χρήσης των χώρων.

**Άρθρο 7  
Τελικές διατάξεις**

1. Το Διοικητικό Συμβούλιο του Πράσινου Ταμείου έχει δικαίωμα να τροποποιεί τον Κανονισμό, όποτε αυτό κρίνεται αναγκαίο. Οι σχετικές τροποποιήσεις θα αναρτώνται στην ιστοσελίδα του Πράσινου Ταμείου.

2. Από την συνυπογραφή της άδειας παραχώρησης από κάθε υπεύθυνο τεκμαίρεται η ανεπιφύλακτη αποδοχή των όρων του παρόντος Κανονισμού από τον αιτούντα την παραχώρηση, ο οποίος είναι υποχρεωμένος να λάβει κάθε αναγκαίο μέτρο για την εφαρμογή των διατάξεων του παρόντος, καθώς και για την εφαρμογή των υποδείξεων του Πράσινου Ταμείου.

3. Θέματα που δεν ρυθμίζονται από τον Κανονισμό και την άδεια παραχώρησης επιλύονται από το Δ.Σ. του Πράσινου Ταμείου.

4. Για τις διαφορές μεταξύ του Πράσινου Ταμείου και του φορέα της εκδήλωσης και κάθε τρίτου, οι οποίες αναφύονται από θέματα που αφορούν τον παρόντα Κανονισμό, αποκλειστικά αρμόδια είναι τα Δικαστήρια της Αθήνας.

5. Ο παρών Κανονισμός ισχύει από την ανάρτησή του στην ιστοσελίδα του Πράσινου Ταμείου.

**ΤΟ ΔΙΟΙΚΗΤΙΚΟ ΣΥΜΒΟΥΛΙΟ**

**ΤΟΥ ΠΡΑΣΙΝΟΥ ΤΑΜΕΙΟΥ**